文同
黄秀才北郊书堂
吾邑固僻陋，巉巉合群山。
苟无贤者居，孰能营幽闲。
黄子治北郊，胜绝收其间。
长溪断谷口，嚣哗隔尘阛。
始至甚夷旷，渐往颇险艰。
洞穴烟云昏，涧壑松桂环。
幽芳自芬馥，野哢常绵蛮。
缭磴挂绝壁，孤彴飞遥湾。
气象夺天奥，景物搜鬼悭。
筑室贮群籍，轩窗面孱颜。
朱黄列几案，坐把古穴删。
自取天爵高，下视五两纶。
处心固已定，讵恤时辈讪。
伊余素无似，谬入文墨班。
前得省亲归，屡此容追攀。
时亦窃讲议，始蹈贤圣关。
譬之拉虎豹，所得才一斑。
自愧鄙朴姿，得涉道谊寰。
余亦有东谷，对此何格顽。
每来辄尽日，须步明月还。